کل چودھویں کی رات تھی

کل چودھویں کی رات تھی یہ غزل مشہور شاعر، مزاح نگار، سیاح اور صحافی ابن انشا نے لکھی تھی۔ یہ فلم خاموشی کی مشہور غزل بھی ہے جسے فلم کے لیے جگجیت سنگھ نے گایاMesmerising Evening۔ بعد میں اسے کئی اہم گلوکاروں نے گایا ہے جیسے غلام علی، اسد امانت علی خان اور عابدہ پروین وغیرہ۔۔ کمار سانو نے اسے فلم جیالا کے لیے گایا، 1990ء کی دہائی میں یہ گانا کافی مقبول ہوا۔

 غزل کے بول 

کل چودھویں کی رات تھی شب بھر رہا چرچا ترا
کچھ نے کہا یہ چاند ہے کچھ نے کہا چہرہ ترا

ہم بھی وہیں موجود تھے، ہم سے بھی سب پوچھا کیے
ہم ہنس دیے ہم چپ رہے منظور تھا پردہ ترا

اس شہر میں کس سے ملیں ہم سے تو چھوٹیں محفلیں
ہر شخص تیرا نام لے ہر شخص دیوانہ ترا

کوچے کو تیرے چھوڑ کر جوگی ہی بن جائیں مگر
جنگل ترے پربت ترے، بستی تری صحرا ترا

ہم اور رسمِ بندگی؟ آشفتگی؟ افتادگی؟
احسان ہے کیا کیا تیرا، اے حسن بے پروا تیرا

دو اشک جانے کس لیے، پلکوں پہ آکے ٹک گئے
الطاف کی بارش تیری، اکرام کا دریا تیرا

اے بے دریغ و بے ایماں! ہم نے کبھی کی ہے فغاں؟
ہم کو تیری وحشت سہی، ہم کو سہی سودا تیرا

ہم پر یہ سختی کی نظر، ہم ہیں فقیرِ رہگزر
رستہ کبھی روکا تیرا؟ دامن کبھی تھاما تیرا؟

ہاں ہاں تیری صورت حسیں! لیکن تو ایسا بھی نہیں
اِک شخص کے اشعار سے شہرہ ہوا کیا کیا تیرا

بے درد سننی ہو تو چل، کہتا ہے کیا اچھی غزل
عاشق تیرا، رسوا تیرا، شاعر تیرا، انشاء تیرا

 حوالہ جات 

زمرہ:غزلیہ گیت
زمرہ:ویکی ڈیٹا سے مختلف مختصر وضاحت